La₁ ca₂ŋó₃ bá₄ Jesús juɨ₅ Máꞌ₂ Olivos*.
Jme₁jnia₃ jaun₂ táng₃, ca₂guáinꞌ₃ i₁dsi₅ guáꞌ₅ templo*. Ja₁jaun₂ ca₂jme₃quián₃ ca₂le₃jɨ́n₃ dsa₂. Jaun₂ ca₂guá₂ Jesús, jaun₂ ca₂jme₃lióg₃ jme₂tɨin₂₃ dsa₂.
Jaun₂ në́₃, ca₂o₃jŋia₃ të₅juáꞌ₅ quianꞌ₅₄ dsa₂ fairseos ca₂o₃jŋiai₃ jan₂ ꞌio₅₄ i₂ca₂join₃ jme₁ꞌein₅₄ quianꞌ₅₄ dsa₂ ŋeꞌ₂. Jaun₂ ca₂cheiꞌ₃ dsi₂jo₂ jë₄ quióꞌ₅ dsa₂ i₂tionꞌ₅₄ ja₁jaun₂.
Jaun₂ ca₂juáꞌ₂ ca₂tsɨ́ꞌ₃ Jesús: ―Të₅, ca₂jón₂ ꞌio₅₄ la₂ nióꞌ₅ jág₁ quianꞌ₅₄ dsa₂ ŋeꞌ₂ on₃juaꞌ₅₄ dsɨ₂i₂gu₂.
Në₃ në́₃, ne₄ Si₂ ꞌÉiꞌ₃, juáꞌ₂ Moisés a₂jŋɨ́ꞌ₄ jniaꞌ₅₄ jan₂ ꞌio₅₄ le₂la₂, a₂qui₁dsɨin₅ jniaꞌ₅₄ cang₄. ¿ꞌNe₂ guëꞌ₂, ꞌa₂ liaꞌ₂ juáꞌ₂?
Ca₂juáꞌ₂ dsa₂ le₂në₅ ia₁ a₂cáin₂ táu₂ Jesús, ia₁jaun₂ cuɨn₃ jmɨg₄ bógꞌ₂ dso₄. La₁ ca₂guá₂ Jesús i₁siógꞌ₅ ꞌuë₃, jaun₂ ca₂jme₃lióg₃ ca₂jmógꞌ₃ letras ne₄ ꞌuë₃ quianꞌ₅₄ neiꞌ₅₄ chi₁gú₃.
La₁ caun₂ tioinꞌ₅₄ qui₂ŋag₂₃ qui₂ŋɨ́iꞌ₂ Jesús, jaun₂ ca₂nau₂, ca₂juáꞌ₂ ca₂tsɨ́ꞌ₃ dsa₂: ―Chi₂juaꞌ₂ ꞌein₂ jan₂ ꞌniaꞌ₂ i₂tsá₃ dso₄ rë₂cánꞌ₄, o₁tiong₅₄ le₂ꞌuɨg₅₄ ca₂mɨ́g₂ nɨ₁cang₁ juɨ₁quiꞌ₅₄ quióꞌ₅ ꞌio₅₄.
Jaun₂ ca₂guá₂ táng₃ i₁siógꞌ₅ ꞌuë₃, jmógꞌ₅ letras a₂tsáng₂ ꞌuë₃.
La₁ jme₁ca₂nág₂ dsa₂ jág₁ a₂ca₂juáꞌ₂ Jesús, jaun₂ ca₂jme₃lióg₃ qui₂ca₂ꞌuɨin₂ bá₄ le₂jain₂ le₂jain₂, jŋiá₅ deꞌ₂ dsa₂ i₂ma₂guenꞌ₂ ca₂ꞌuɨin₂ ne₄ juɨ₅. Jaun₂ jme₁ma₂ca₂ꞌuɨn₂ ca₂le₃jɨ́n₃ dsa₂, ꞌŋiog₅ bá₄ Jesús të₁tsɨinꞌ₅₄ quiainꞌ₅₄ ꞌio₅₄ ꞌéi₂, i₂chénꞌ₅ dsi₂jo₂ jaun₂.
Jaun₂ në́₃ ca₂nau₂ Jesús, jaun₂ ca₂juáꞌ₂ ca₂tsɨ́ꞌ₃ ꞌio₅₄: ―ꞌIo₅₄, ¿na₅ dsa₂? ¿Tsa₁ ꞌein₂ në₂ꞌë́₂ uɨg₅?
Jaun₂ ca₂juáꞌ₂ ꞌio₅₄: ―Jan₂ꞌón₄. Liaꞌ₂ ꞌi₁jan₂ dsa₂, Te₁guiꞌ₅₄. Jaun₂ në́₃ ca₂juáꞌ₂ Jesús: ―On₃ guëꞌ₂ jniá₂ ꞌë́₄ uɨg₅ quiángꞌ₂; guanꞌ₂ në́₃, la₁ tsá₃ ma₃lë₁ꞌnau₂ dso₄.